**Cu flori de lotus**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Plecăm spre tropice, în doi,

Ulise-i trist, ar vrea și el

Un loc în luntre, lângă noi,

Sirenele nu-i plac defel.

Vom naviga numai spre Sud,

Pe punte te voi săruta

Pe trupul ars de soare, nud,

Pribeagul vânt ne va ierta.

În primăvară o să fim,

Cu flori de lotus prinse-n piept,

În portul unde ne dorim

Să dăm destinului accept.

- Alegem puncte de control

Și staţii numai pentru noi,

Al fericirii protocol

L-am definit, când amândoi

Purtam pe tâmple nuferi trişti

Şi lacrimi pe obrajii ninşi,

Eram doi poli antagonişti,

Învingători sau doar învinşi,

Am depăşit demult un prag

Care părea de netrecut

Pe flori de lotus în şirag

Păşim spre edenul pierdut.

Ioan Grigoraș Liliana Trif